b'\n_START_ARTICLE_\nTuk tuk (filmas)\n_START_SECTION_\nTurinys\n_START_PARAGRAPH_\nArchitektas Evanas yra laimingai ved\xc4\x99s Karen ir kartu su 2 vaikais gyvena u\xc5\xbemies\xc4\x8dio name. T\xc4\x97vo dienos i\xc5\xa1vakar\xc4\x97se \xc5\xa1eima susiruo\xc5\xa1ia savaitgal\xc4\xaf atostogauti, ta\xc4\x8diau Evanas priverstas likti namuose, kad baigt\xc5\xb3 skub\xc5\xb3 projekt\xc4\x85. V\xc4\x97lai vakare, lauke siau\xc4\x8diant audrai, \xc4\xaf nam\xc5\xb3 duris pasibeld\xc5\xbeia dvi merginos, D\xc5\xbeenes\xc4\x97 ir Bel, kuri\xc5\xb3 automobilis sugedo netoliese, o telefonas i\xc5\xa1sikrov\xc4\x97. Evanas \xc4\xafleid\xc5\xbeia jas \xc4\xaf namus ap\xc5\xa1ilti, o pats i\xc5\xa1kvie\xc4\x8dia taksi. Merginos eina nusimaudyti po du\xc5\xa1u, o v\xc4\x97liau kartu suvilioja Evan\xc4\x85. Taksi atva\xc5\xbeiuoja ir i\xc5\xa1va\xc5\xbeiuoja, o jos lieka namuose._NEWLINE_Ryt\xc4\x85 atsik\xc4\x97l\xc4\x99s Evanas nustemba, kad merginos vis dar namuose: jis tik\xc4\x97josi, kad tai vienos nakties nuotykis, kuris jau pasibaig\xc4\x97, ta\xc4\x8diau \xc5\xa1ios, regis, neketina niekur eiti. Evanas m\xc4\x97ginas jas i\xc5\xa1krastyti ir gra\xc5\xbeiuoju, ir piktuoju, tuo tarpu merginos pradeda siaubti jo namus, o galiausiai parei\xc5\xa1kia, kad Bel yra nepilnamet\xc4\x97, tod\xc4\x97l jis gali b\xc5\xabti apkaltintas i\xc5\xa1prievartavimu. Bijodamas, kad jos \xc4\xafvykdys grasinim\xc4\x85 visk\xc4\x85 papasakoti policijai ir \xc5\xbemonai, Evanas priverstas joms pataikauti. Galiausiai merginos sutinka, kad jis nuve\xc5\xbet\xc5\xb3 jas \xc4\xaf miest\xc4\x85._NEWLINE_Gr\xc4\xaf\xc5\xbe\xc4\x99s Evanas sutvarko namus ir v\xc4\x97l pradeda dirbti, ta\xc4\x8diau vakare merginos v\xc4\x97l pasirodo, parei\xc5\xa1kusios, kad jis \xc4\xafvykd\xc4\x97 nusikaltim\xc4\x85 ir privalo u\xc5\xbe j\xc4\xaf atsakyti. Po grumtyni\xc5\xb3 jos suri\xc5\xa1a Evan\xc4\x85 ir pradeda \xe2\x80\x9eteism\xc4\x85\xe2\x80\x9c, kurio nuosprendis \xe2\x80\x93 mirtis nei\xc5\xa1tikimam vyrui...'